U-I-315/98
Natisni
Opravilna št.:
U-I-315/98
Datum odločitve:
20. 4. 2000
Objavljeno:
OdlUS IX, 106
ECLI:
ECLI:SI:USRS:2000:U.I.315.98
Akt:
Spremembe in dopolnitve Statuta občine Šoštanj (Uradni list Občine Šoštanj, št. 6/95)

Zakon o lokalni samoupravi (Uradni list RS, št. 72/93) (ZLS), 19. c čl.
Izrek:
Postopek za oceno ustavnosti in zakonitosti Sprememb in dopolnitev Statuta Občine Šoštanj se ustavi.

Pobuda za začetek postopka za oceno ustavnosti 19.c člena Zakona o lokalni samoupravi se zavrže.
Evidenčni stavek:
Ustavno sodišče, zaradi umika zahteve, ustavi postopek za oceno ustavnosti in zakonitosti. Pobudo, zaradi pomanjkanja pravnega interesa za njeno vložitev, zavrže.
Geslo:
Izkazani pravni interes kot procesni pogoj za začetek postopka pred Ustavnim sodiščem na podlagi pobude.
Ustavitev postopka zaradi umika pobude.
Občine, statut, postopek sprejemanja.
Pravna podlaga:
Zakon o Ustavnem sodišču (ZUstS), 6., 24., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Župan Občine Šoštanj
Datum vloge:
14. 9. 1998
Vrsta odločitve:
sklep
Vrsta rešitve:
ustavitev
Dokument:
US20110
Dokument v PDF obliki:
U-I-315-98.pdf
123 KB
Prenesite datoteko
U-I-315/98
20. 4. 2000
S K L E P
Ustavno sodišče je v postopku za oceno ustavnosti in zakonitosti, začetem z zahtevo Župana Občine Šoštanj, in v postopku za preizkus pobude Župana Občine Šoštanj na seji dne 20 aprila 2000
s k l e n i l o:
1. Postopek za oceno ustavnosti in zakonitosti Sprememb in dopolnitev Statuta Občine Šoštanj (Uradni list Občine Šoštanj, št. 6/95) se ustavi.
2. Pobuda za začetek postopka za oceno ustavnosti 19.c člena Zakona o lokalni samoupravi (Uradni list RS, št. 72/93 in nasl.) se zavrže.
O b r a z l o ž i t e v
1. Župan (v nadaljevanju: predlagatelj) je vložil zahtevo za oceno ustavnosti in zakonitosti Sprememb in dopolnitev Statuta Občine Šoštanj, ki jih je Občinski svet sprejel 16. 4. 1998 kljub njegovemu pisnemu mnenju in opozorilu z dne 14. 4. 1998, da so Spremembe in dopolnitve Statuta v nasprotju z Ustavo in Zakonom o lokalni samoupravi (v nadaljevanju: ZLS). Kot izhaja iz navedb predlagatelja, je objavo Sprememb in dopolnitev Statuta zadržal in pozval Občinski svet, da o njih ponovno odloča. Občinski svet je tudi pri ponovnem odločanju sprejel Spremembe in dopolnitve Statuta. Po njihovi objavi je predlagatelj vložil zahtevo za preizkus njihove ustavnosti in zakonitosti.
2. Župan je vložil tudi pobudo za oceno ustavnosti drugega in tretjega odstavka 19.c člena ZLS. V pobudi ne navaja, s katerimi določbami Ustave naj bi bile izpodbijane določbe v nasprotju. Po njegovem mnenju so navedene določbe nejasne in omogočajo, da lahko pod določenimi pogoji predsednik sveta krajevne skupnosti sklepa pravne posle v enakem obsegu kot župan. Meni, da je župan edini pooblaščen in odgovoren za izvajanje proračuna občine in da mora zato biti tudi edini odredbodajalec porabe proračunskih sredstev, tudi tistih, ki so v proračunu občine določena kot sredstva krajevnih skupnosti. Taka ureditev je po njegovem mnenju v nasprotju z 33. členom ZLS in posega v položaj in pristojnosti župana.
3. Med postopkom so bile volitve Občinskega sveta in Župana.
Novoizvoljeni Župan je z vlogo z dne 11. 1. 2000 umaknil zahtevo za oceno ustavnosti in zakonitosti Sprememb in dopolnitev Statuta Občine Šoštanj z dne 9. 9. 1998. Ker je bila zahteva za presojo ustavnosti in zakonitosti Sprememb in dopolnitev Statuta Občine Šoštanj, ki je bila vložena po petem odstavku 33. člena ZLS, umaknjena, je Ustavno sodišče postopek ustavilo.
4. Po vložitvi pobude je pobudniku prenehala funkcija župana.
Ker je pobudo vložil kot župan in v njej zatrjeval, da naj bi izpodbijane določbe ZLS posegale v njegov položaj kot župana, je s prenehanjem funkcije odpadel tudi morebitni pravni interes za izpodbijanje navedenih določb ZLS. Izpodbijane določbe ne posegajo v pravice, pravni interes ali pravni položaj pobudnika kot občana in zato ne izkazuje pravnega interesa po 24. členu Zakona o Ustavnem sodišču (Uradni list RS, št. 15/94 - v nadaljevanju: ZUstS). Zato je Ustavno sodišče vlogo kot pobudo zavrglo.
5. Ustavno sodišče je sprejelo ta sklep na podlagi 6. in 25. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, dr. Miroslava Geč- Korošec, Lojze Janko, Milojka Modrijan, dr. Lojze Ude in dr. Dragica Wedam-Lukić. Sklep je sprejelo soglasno.
P r e d s e d n i k
Franc Testen